བོད་ལྷམ་གྱི་ལོ་རྒྱུས་ཧ་ཅང་རིང་བ་དང་།བཟོ་རྩལ་དང་རྒྱུ་ཆ་དམིགས་བསལ་ཆེ་བ།མི་རིགས་ཀྱི་ཁྱད་ཆོས་འབུར་དུ་ཐོན་པ་བཅས་ཀྱི་ལག་ཤེས་ཐོན་རྫས་ཤིག་ཡིན་རུང་།ད་ཆ་ལག་རྩལ་པ་ཧ་ཅང་ཉུང་ངུ་ཆགས་པ་དང་ལྷག་དོན་ཟོམ་མཐིལ་འདེབས་མཁན་ཇེ་ཉུང་དུ་འགྲོ་གི་ཡོད།དཔེར་ན་ལོ་ཁ་ཤས་སྔོན་དུ་སྙེ་མོ་རྫོང་དར་གྲོང་གྲོང་རྡལ་ཞོ་ལེགས་གྲོང་ཚོར་ཟོམ་པ་འདེབས་མཁན་མང་པོ་ཡོད་རུང།ད་ཆ་རྒྱུན་འཛིན་པ་ཚོགས་ཆུང་གསུམ་པའི་དབང་འདུས་ཁྱིམ་ཚང་ལས་ལྷག་མེད།ཞོ་ལེགས་ཀྱི་ལྷམ་ནི་སྤྱིར་ན་ཟོམ་མཐིལ་ནང་ངོས་སུ་ར་སྤུ་འདིང་གི་ཡོད་པ་དང་ཕྱི་ངོས་སོ་མ་ར་ཙ་ཡིན་པས་ནམ་ཟླ་དུས་བཞི་ཚང་མར་གྱོན་ཆོག་པ་དང་དབྱར་ཁ་བསིལ་ལ་དགུན་ཁ་དྲོ་བའི་ཁྱད་ཆོས་ལྡན་ཡོད།ལྷག་དོན་ཕྱི་སྲ་ལ་ནང་ངོས་འཇམ་པ་དང་།རྔུལ་ནག་མི་རྒྱག་པ།རྐང་པར་འཇམ་པ་བཅས་ཀྱི་ཁྱད་ཆོས་ལྡན་ཡོད།ཞོ་ལེགས་བོད་ལྷམ་གྱི་ལྷམ་ངོས་དང་ལྷམ་ཡུ་ནི་སྣམ་བུ་ནག་པོ་དང་།དམར་པོ།ལྗང་ཁུ་བཅས་གསུམ་སྤྱོད་པ་དང་མེ་ཏོག་གམ་རི་མོ་ནི་རྒྱས་བསྡུས་སྣ་ཚོགས་བྱ་ཆོགཞོ་ལེགས་ཀྱི་ལྷམ་ནི་སྲོལ་རྒྱུན་གྱི་བཟོ་རྩལ་སྤྱད་པའི་ཐོགརང་བྱུང་ལྷད་མེད་ཀྱི་རྒྱུ་ཆ་ལས་བཟོས་པ་ཞིག་ཡིན་རུང་།བཟོ་ཁང་ཆུང་ངུར་བརྟེན་ནས་རང་ཚོང་བྱེད་པ་དང་བར་སྐོར་ཁྲོམ་གཞུང་གི་ཚོང་ཁང་ཁག་གཅིག་ལ་མཁོ་འདོན་བྱེད་ཀྱི་ཡོད།གནས་ཚུལ་དེ་ལྟ་བུའི་འོག་ད་ཆ་ལག་རྩལ་དེ་རྒྱུན་འཛིན་ལེགས་པོ་ཐུབ་མིན་གྱི་འགག་རྩའི་དུས་ལ་སླེབས་ཡོད་པས།ཚང་མས་ཇུས་ཤུགས་མཉམ་འདོན་བྱེད་པའི་དགོས་པ་ཆེན་པོ་ཡོད།